চ্যাম্পিয়ন্স লিগ সেমিফাইনালে আজ ইন্টার-বার্সা ধুন্ধুমার দ্বৈরথ

ওয়েব ডেস্ক: উয়েফা চ্যাম্পিয়ন্স লিগ সেমিফাইনালের দ্বিতীয় লেগে আজ মুখোমুখি ইন্টার মিলান এবং বার্সেলোনা। প্রথম লেগে বার্সেলোনার মাঠে ৩-৩ ড্র করে এসেছে ইন্টার। প্রথম লেগে অপ্রত্যাশিত ভালো খেলেছে ইতালির ক্লাব। বার্সার মাঠে তাদের বিরু ম্যাচ ড্র করার কথা কেউই ভাবেনি। সিমোনে ইনজাঘির দল আজ নিজেদের ঘরের মাঠ সান সিরো স্টেডিয়ামে খেলবে। হান্সি ফ্লিকের ছেলেদের আজ তাই সেরা খেলাটা দিতে হবে।

প্রথম লেগে যা হয়েছিল তা অবিশ্বাস্য। দুই দলই অবিশ্বাস্য ফুটবল উপহার দিয়েছিল। একদিকে ডেঞ্জেল ডামফ্রিস, মার্কাস থুরাম অন্যদিকে লামিনে ইয়ামাল, রাফিনহারা ম্যাজিক দেখিয়েছিলেন। আজ আবার সেই ম্যাজিক দেখার আশায় এ ম্যাচে চোখ রাখবেন ফুটবল বিশ্বের বাসিন্দারা। সান সিরোয় আজ আগুন জ্বলতে পারে।

আরও পড়ুন: কেন ফিল্ডিং করছেন না রোহিত, খোলসা করলেন কোচ

ইন্টারের সেরা ফরোয়ার্ড লাতারো মার্তিনেজ প্রথম লেগে চোট পেয়েছিলেন। শোনা যাচ্ছিল, দ্বিতীয় লেগে খেলতে পারবেন না। কিন্তু বার্সার অস্বস্তি বাড়ছে, কারণ নতুন খবর, চোট সেরে গিয়েছে আর্জেন্টিনার খেলোয়াড়ের, তিনি প্র‍থম একাদশে থাকতে পারেন। অন্যদিকে বার্সা তাদের স্ট্রাইকার রবার্ট লেওয়ানডস্কিকে পাচ্ছে না বেশ কিছুদিন ধরে।

তবে ১৭ বছর বয়সি ইয়ামাল জাদু করেই চলেছেন। আগের লেগে তাঁর গোল দেখে বিস্ময়ে হতবাক সবাই। আবারও সেই লিওনেল মেসির সঙ্গে তুলনা চলছে। মাত্র ১৭ বছর বয়সে ক্লাব ফুটবলে ১০০টি ম্যাচ খেলে ফেলেছেন। আজ এই তরুণ প্রতিভার পারফরম্যান্সের উপর বার্সেলোনার ফাইনালে যাওয়ার ভাগ্য অনেকটা নির্ভর করছে।